Яшчэ ў старэйшых класах Добрушскай СШ прыцягвалі ўвагу хлапчука творы беларускіх пісьменнікаў, асабліва паэтычныя зборнікі. Вялікая заслуга ў гэтым была і выдатнага школьнага настаўніка, які выкладаў беларускую мову і літаратуру. А калі пашчасціла пабыць на сустрэчы беларускіх пісьменнікаў з рабочымі фабрыкі, убачыць і паслухаць жывых класікаў Петруся Броўку, Міхася Лынькова і Кузьму Чорнага, дык цяга да паэзіі запаланіла здольнага вучня на ўсё жыццё. Менавіта таму ён пасля школы і паступіў на філалагічны факультэт нашага педінстытута, каб падвесці трывалы падмурак ведаў пад свой будучы светлы паэтычны гмах.